ທ່ານນາຍົກລັດຖະມົນຕີ ສປປ.ລາວ ໄດ້ຕີລາຄາສູງຕໍ່ບັນດາຜົນສຳເລັດຂອງອາຊຽນ ແລະ ຫວຽດນາມ
ທ່ານທອງລຸນສີສຸລິດ - ນາຍົກລັດຖະມົນຕີປະເທດລາວ ໄດ້ເຂົ້າຮ່ວມກອງປະຊຸມສຸດຍອດອາຊຽນຄັ້ງທີ 37 ແລະ ກອງປະຊຸມສຸດຍອດອາຊຽນ - ຈີນ ຄັ້ງທີ 23 ຈັດໂດຍແບບທາງໄກ.
ກ່າວຄຳເຫັນທີ່ການປະຊຸມຜ່ານຮູບແບບທາງໄກ, ທ່ານນາຍົກລັດຖະມົນຕີປະເທດລາວ ທອງລຸນສີສຸລິດ ໄດ້ຕີລາຄາສູງບັນດາໝາກຜົນຂອງອາຊຽນ ແລະ ຫວຽດນາມ ເຊິ່ງໃນຖານະຕຳແໜ່ງເປັນປະທານອາຊຽນ ໃນປີ 2020.
ທ່ານນາຍົກລັດຖະມົນຕີ ສປປ.ລາວ ໄດ້ຮຽກຮ້ອງໃຫ້ບັນດາຜູ້ນຳອາຊຽນ ຕ້ອງການພະຍາຍາມ ເພື່ອຟື້ນຟູບັນດາພາກສ່ວນເສດຖະກິດທີ່ໄດ້ຮັບຜົນກະທົບຈາກພະຍາດ COVID-19 ແລະ ສືບຕໍ່ໃຫ້ການຮ່ວມມືໃນການຄົ້ນຄວ້າ ແລະ ພັດທະນາວັກຊີນປ້ອງກັນ ແລະ ຕ້ານພະຍາດ.
ທີ່ກອງປະຊຸມສຸດຍອດອາຊຽນຄັ້ງທີ 37, ໂດຍການເປັນປະທານຂອງທ່ານນາຍົກລັດຖະມົນຕີຫວຽດນາມ ຫງວຽນຊວນຟຸກ, ບັນດາການນຳອາຊຽນ ໄດ້ຕີລາຄາສູງຄວາມມານະພະຍາຍາມຂອງອາຊຽນ ໃນການຕໍ່ສູ້ຕ້ານ ແລະ ຄວບຄຸມແຜ່ລະບາດຂອງພະຍາດ COVID-19 ແລະ ຟື້ນຟູເສດຖະກິດພາກພື້ນ, ລວມທັງການສ້າງຕັ້ງກອງທຶນຕອບໂຕ້ COVID-19 ຂອງອາຊຽນ ແລະ ສາງສຳຮອງຮັກສາອຸປະກອນການແພດຢ່າງສຸກເສີນຂອງອາຊຽນ.
ໃນກອງປະຊຸມຄັ້ງນີ້, ບັນດາຜູ້ນຳອາຊຽນ ໄດ້ຕີລາຄາສູງຕໍ່ບົດບາດຂອງແມ່ຍິງ ທີ່ໄດ້ປະກອບສ່ວນອັນສຳຄັນ ເຂົ້າໃນຂະບວນການພັດທະນາ, ກໍຄືການຟື້ນຟູເສດຖະກິດສັງຄົມຢູ່ພາກພື້ນອາຊຽນ ແລະ ໃນໂລກໃນການລະບາດຂອງພະຍາດ COVID-19, ໂດຍສະເພາະ ແມ່ນການຮັບມືກັບພະຍາດ COVID-19, ຊຶ່ງແມ່ຍິງ ໄດ້ມີສ່ວນຮ່ວມເຂົ້າໃນຂະບວນການລວມຂອງອາຊຽນ, ໃນການປົກປັກຮັກສາ ແລະ ສົ່ງເສີມສັນຕິພາບ, ສະຖຽນລະພາບ ແລະ ການຮ່ວມມື ເພື່ອການພັດທະນາແບບຍືນຍົງຢູ່ໃນພາກພື້ນ ແລະ ໃນໂລກ.
ທີ່ກອງປະຊຸມ, ບັນດາການນຳ ໄດ້ປຶກສາຫາລື ກ່ຽວກັບການເພີ່ມທະວີຄວາມມານະພະຍາຍາມ ເພື່ອເຮັດໃຫ້ອາຊຽນກາຍເປັນປະຊາຄົມທີ່ເຂັ້ມແຂງ ແລະ ຍືນຍົງ, ບົນຈິດໃຈ “ອາຊຽນສະໜິດຕິດພັນ ແລະ ປັນເຈົ້າການຮັບມື”, ແລະ ເຫັນດີສືບຕໍ່ເພີ່ມທະວີການຮ່ວມມືກັບບັນດາຄູ່ຄູ່ຮ່ວມມືເພື່ອການພັດທະນານໍາກັນ.
ໃນໂອກາດດຽວກັນ, ທ່ານນາຍົກລັດຖະມົນຕີ ສປປ ລາວ ທອງລຸນສີສຸລິດ ກໍໄດ້ປະກອບຄຳເຫັນ ໂດຍຕີລາສູງຕໍ່ກັບການມີສ່ວນຮ່ວມຂອງແມ່ຍິໃນທຸກຂົງເຂດ ແລະ ກິດຈະກຳຕ່າງໆຂອງອາຊຽນ, ກໍຄື ການພັດທະນາເສດຖະກິດສັງຄົມຂອງປະເທດ. ໃນໄລຍະຕໍ່ໜ້າ ເຫັນຄວນສືບຕໍ່ເພິ່ມທະວີບັນດາກົນໄກ, ແຜນການຕ່າງໆ ທີ່ໄດ້ມີການເຊື່ອມສານບົດບາດຍິງ-ຊາຍ ໃຫ້ປະກົດເປັນຮູບປະທຳຢ່າງແທ້ຈິງ.
ຄຳຮຸ່ງ